Къэбэрдей-Балъкъэрым и Iэтащхьэр хэтащ УФ-м Ухуэныгъэмрэ псэупIэ-коммунальнэ хозяйствэмкIэ и министерствэм и унафэщIхэм ирагъэкIуэкIа зэIущIэм
ВидеозэпыщIэныгъэ Iэмалхэр къагъэсэбэпри, Къэбэрдей-Балъкъэрым и Iэтащхьэ КIуэкIуэ Казбек хэтащ УФ-м ухуэныгъэмрэ псэупIэ-коммунальнэ хозяйствэмкIэ и министр Якушев Владимир иригъэкIуэкIа зэIущIэм.
Абы щытепсэлъыхьащ COVID-19 узыфэм зыщиубгъу мы зэманым ухуэныгъэ IэнатIэм зегъэужьынымрэ ЖКХ IэнатIэм и къалэнхэр щызэблэу къэмыхъуу игъэзэщIэнымрэ пыщIа Iуэхухэм.
Министрым зэIущIэм хэтхэм ягу къигъэкIыжащ Урысейм и Президент Путин Владимир ухуэныгъэ компаниехэм, зи лэжьакIуэхэр зымыгъэмащIэхэм икIи 2020 — 2021 гъэхэм зэфIагъэкIын хуей проектхэр яубзыхуа пIалъэм къитIасэу зэфIэзыгъэкIхэм, къыIаха щIыхуэхэм техуэ процентхэр хуагъэмэщIэну къалэн къащищIауэ зэрыщытар. НэгъуэщI зэфIагъэкIынухэм ящыщщ илъэсым проценти 6,5-рэ фIэкIа зытемыхуэ льготэ ипотекэхэр псэупIэфIхэр къращэхун папщIэ тыныр, ухуэныгъэ компаниехэм инфраструктурэ проектхэр ягъэзэщIэным хуэунэтIауэ зэращIылIэ зэгурыIуэныгъэхэм процент 50-м нэблагъэкIэ хагъэхъуэныр.
Якушев Владимир жиIащ цIыхухэр щымылажьэ мы зэманыр иухрэ IэнатIэм игъуэта хэщIыныгъэхэр зыхуэдизыр Правительствэм къилъытэжмэ, ухуакIуэхэм зэрызыщIагъакъуэ Iуэхухэм иджыри къахэхъуэнкIэ зэрыхъунур: «Сервис псоми лэжьэн щIадзэжмэ, ухуэныгъэ псори ирагъэжьэжмэ, иджыпсту дызэрыт щытыкIэм хэщIыныгъэу къыдитар зыхуэдизыр наIуэ хъунущи, дэ, дауи, дегупсысынущ IэнатIэм иджыри зэрызыщIэдгъэкъуэну IэмалыщIэхэр къыхэлъхьэным е, иджыпсту едгъэжьахэм ехъулIэныгъэхэр къадэкIуэу тлъагъумэ, абыхэм адэкIи мылъку нэхъыбэ яхущIыдгъуным дыкъытеувыIэнкIи хъунщ», — жиIащ Якушевым.
А псом къадэкIуэу УхуэныгъэмкIэ министерствэр кIэлъыплъынущ псэупIэ ухуэныр зэрекIуэкIым икIи хэплъэнущ а унэтIыныгъэр кризисым къишынымкIэ щыIэ Iэмалхэм.
КъБР-м и Iэтащхьэмрэ Правительствэмрэ я пресс-IуэхущIапIэ.
